text: Sygehuse mere effektive
  30 november 2011 kl. 14.59
  For fjerde år i træk leverer Region Syddanmark mest sundhed for skattekronerne.
  I et gennemsnitligt produktivitetsindeks på 100, lå Region Syddanmark i 2010 på indeks 104. 
  Region Hovedstaden, Region Sjælland og Region Midtjylland lå alle på indeks 100, mens Region Nordjylland lå lavest på 93. Det viser tal fra Danske Regioner, Sundhedsministeriet og Finansministeriet.
  
  Generel stigning
  De fem danske regioner har sammenlagt øget sygehusenes produktivitet fra 2009 til 2010. Samlet set med 5,6 procent.
  Samtidig er udgifterne til sundhed fra 2009 til 2010 faldet med 0,8 procent. 
  Regionsrådsformand, Carl Holst(V), er stolt af resultaterne. I de seneste år har de syddanske sygehuse fokuseret på at organisere arbejdet bedre og smartere for at få mere ud af skattekronerne.  
  - De flotte tal bør også få os til at stoppe op og tænke os om. Medarbejderne på sygehusene kan ikke bare blive ved med at løbe stærkere og stærkere, siger Carl Holst og fortsætter:
  - Vi skal i fremtiden have meget mere fokus på, om vi gør det rigtige. For eksempel om de mange undersøgelser, vi tilbyder patienterne, er nyttige for dem.
  